Offentliggørelse af den konsoliderede liste over foranstaltninger i henhold til artikel 3a, stk. 2, i Rådets direktiv 89/552/EØF(1) om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed, ændret ved Europa-Parlamentets og Rådets direktiv 97/36/EF(2)

(2002/C 189/02)

I overensstemmelse med artikel 3a, stk. 2, i direktivet skal Kommissionen mindst en gang om året offentliggøre en konsolideret liste over de foranstaltninger, medlemsstaterne har taget. Til dato er følgende medlemsstaters foranstaltninger blevet offentliggjort(3): Italien (EFT C 277 af 30.9.1999, s. 3, berigtiget ved denne offentliggørelse), Tyskland (EFT C 277 af 29.9.2000, s. 4), Det Forenede Kongerige (EFT C 328 af 18.11.2000, s. 2) og Østrig (EFT C 16 af 19.1.2002).

ITALIEN(4)

TYSKLAND(5)

DET FORENEDE KONGERIGE(6)

ØSTRIG(7)

>TABELPOSITION>

(1) EFT L 298 af 17.10.1989, s. 23.

(2) EFT L 202 af 30.7.1997, s. 60.

(3) De af Danmark indførte bestemmelser (offentliggjort i EFT C 14 af 19.1.1999, s. 6) blev ophævet med virkning pr. 1.1.2002 (offentliggjort i EFT C 45 af 19.2.2002, s. 7).

(4) Kun den italienske udgave er autentisk.

(5) Kun den tyske udgave er autentisk.

(6) Kun den engelske udgave er autentisk.

(7) Kun den tyske udgave er autentisk.

BERIGTIGELSE til 1999/C 277/03

Offentliggørelse i henhold til artikel 3a, stk. 2, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed, ændret ved Europa-Parlamentets og Rådets direktiv 97/36/EF - ITALIEN

(2001/C 208/27)

De italienske myndigheders foranstaltninger i henhold til direktivets artikel 3a, stk. 1, som er anmeldt til Kommissionen i overensstemmelse med procedurerne i artikel 3a, stk. 2, fremgår af følgende uddrag af den italienske kommunikationsmyndigheds beslutning nr. 8/1999, der blev vedtaget den 9. marts 1999 og ændret ved beslutning nr. 172/1999 af 28. juli 1999:

Artikel 1

1. Denne beslutning vedrører tv-transmission af begivenheder, der anses for at være af væsentlig samfundsmæssig interesse.

2. Ved en "begivenhed af væsentlig samfundsmæssig interesse" forstås en begivenhed af sportslig eller ikke-sportslig karakter, der opfylder mindst to af følgende fire kriterier:

a) Begivenheden og dens resultat er af særlig udbredt interesse i Italien også for andre mennesker end dem, der normalt ser denne form for begivenhed i tv.

b) Begivenheden er alment anerkendt af den brede befolkning, har særlig kulturel betydning og styrker den italienske kulturarv.

c) Begivenheden omhandler et landshold i en specifik sportsgren, der deltager i en større international turnering.

d) Begivenheden er traditionelt blevet sendt i tv gratis og har opnået høje seertal i Italien.

Artikel 2

1. Myndigheden har opstillet følgende liste over begivenheder, der anses for at være af væsentlig samfundsmæssig interesse, og som tv-selskaber under italiensk jurisdiktion ikke må transmittere på eksklusivt grundlag eller kodet, fordi en betydelig del (90 %) af den italienske befolkning skal have mulighed for at følge dem gratis i tv uden ekstraomkostninger til teknisk udstyr:

a) de olympiske sommer- og vinterlege

b) VM-finalen i fodbold og alle det italienske landsholds kampe

c) EM-finalen i fodbold og alle det italienske landsholds kampe

d) alle det italienske fodboldlandsholds kampe på hjemme- og udebane i officielle turneringer

e) finalen og semifinalerne i Champions' League og UEFA-Cup, når der deltager italienske hold

f) cykelløbet Giro d'Italia

g) det italienske formel 1-grandprix

h) den italienske musikfestival i San Remo.

2. De begivenheder, der er nævnt i stk. 1, litra b) og c), skal sendes direkte i deres fulde længde. For de øvrige begivenheder kan tv-selskaberne frit vælge forskellige arrangementer for ukodet transmission.

Offentliggørelse i henhold til artikel 3a, stk. 2, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed, ændret ved Europa-Parlamentets og Rådets direktiv 97/36/EF

(2000/C 277/04)

Forbundsrepublikken Tysklands foranstaltninger i henhold til direktivets artikel 3a, stk. 1, som er anmeldt til Kommissionen i overensstemmelse med procedurerne i artikel 3a, stk. 2, fremgår af følgende uddrag fra artikel 5a i den fjerde statstraktat om radiospredning (Rundfunkstaatsvertrag)(1):

Artikel 5a

Transmission af væsentlige begivenhede:r

1. I Forbundsrepublikken Tyskland kan begivenheder af væsentlig samfundsmæssig interesse (væsentlige begivenheder) kun transmitteres kodet via betalings-tv, når tv-selskabet eller tredjemand gør det muligt at transmittere begivenheden under passende vilkår på en gratis og alment tilgængelig tv-kanal samtidig eller, i tilfælde af individuelle parallelle begivenheder, let forskudt. Når parterne ikke til enighed om passende vilkår, underkaster de sig voldgift i henhold til retsplejelovens §1025 ff. i god tid inden begivenhedens afvikling. Er de ikke i stand til at nå til enighed om en voldgiftsprocedure af årsager, som skal anføres af tv-selskabet eller tredjemand, skal den transmission, der omhandles i stk. 1, anses for ikke at være muliggjort på passende vilkår. Kun kanaler, som kan modtages af mere end to tredjedele af alle husstande, anses for at være alment tilgængelige.

2. I henhold til disse bestemmelser er væsentlige begivenheder:

1) de olympiske sommer- og vinterlege

2) de olympiske sommer- og vinterlege. Alle det tyske fodboldlandsholds EM- og VM-kampe samt åbningskampen, semifinalerne og finalen, uanset om Tyskland deltager

3) semifinalerne og finalen i den tyske pokalturnering i fodbold

4) det tyske fodboldlandsholds kampe på hjemme- og udebane

5) finalerne i alle europæiske klubturneringer (Champions' League, pokalvindernes turnering og UEFA-Cup), når der deltager tyske hold.

Når væsentlige begivenheder består af mere end en enkelt begivenhed, betragtes hver enkelt begivenhed som væsentlig. Tilføjelse eller udelukkelse af begivenheder på denne liste er kun mulig efter aftale mellem alle delstater.

(1) Ikrafttrædelse: 1.4.2000.

Offentliggørelse i henhold til artikel 3a, stk. 2, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed, ændret ved Europa-Parlamentets og Rådets direktiv 97/36/EF - DET FORENEDE KONGERIGE

(2000/C 328/02)

De foranstaltninger, DET FORENEDE KONGERIGE har truffet i medfør af direktivets artikel 3a, stk. 1, og meddelt Kommissionen efter proceduren i direktivets artikel 3a, stk. 2, er opført nedenfor.

(Uddrag af afsnit IV i lov om tv-radio-spredningsvirksomhed, 1996)

(Uddrag af bekendtgørelse om tv-spredningsvirksomhed)

(Uddrag af Det Uafhængige Tv-udvalgs (ITC) kodeks om sportsbegivenheder og andre begivenheder på listen - revideret januar 2000)

(Ministerens skriftlige besvarelse af en forespørgsel fra Hugh Bayley (MP), den 25. november 1997)

(Ministerens skriftlige besvarelse af en forespørgsel fra Gareth R. Thomas (MP) af 25. juni 1998)

LOV OM TV-RADIO-SPREDNINGSVIRKSOMHED, 1996

Kapitel 55

AFSNIT IV

SPORTSBEGIVENHEDER OG ANDRE BEGIVENHEDER AF NATIONAL INTERESSE

>TABELPOSITION>

SAMLING AF ADMINISTRATIVE FORSKRIFTER (S.I.)

2000 nr. 54

TV-RADIO-SPREDNINGSVIRKSOMHED

(Bekendtgørelse om tv-spredningsvirksomhed 2000)

Udfærdiget: 14. januar 2000

Forelagt parlamentet: 14. januar 2000

Ikrafttrædelse: 19. januar 2000.

Ministeren er udpeget(1), for så vidt angår § 2, stk. 2, i lov om De Europæiske Fællesskaber fra 1972(2) med henblik på at varetage anliggender vedrørende tv-spredningsvirksomhed.

Ministeren udsteder således under udøvelse af de beføjelser, der er ham tillagt ved § 2, stk. 2, i lov om De Europæiske Fællesskaber fra 1972, og alle andre beføjelser, han udøver i den henseende, følgende bekendtgørelse:

Betegnelse og ikrafttræden

1. (1) Denne bekendtgørelse betegnes bekendtgørelse om tv-spredningsvirksomhed 2000.

(2) Bekendtgørelsen træder i kraft den 19. januar 2000.

[...]

Ændringer af lov om tv-radio-spredningsvirksomhed fra 1996

3. Afsnit IV i lov om tv-radio-spredningsvirksomhed fra 1996(3) (sportsbegivenheder og andre begivenheder af national interesse) ændres som anført i tillægget til nærværende bekendtgørelse.

[...]

14. januar 2000

Chris Smith

Minister for kultur, medier og sport

(1) S.I. (Samling af administrative forskrifter) 1997/1174.

(2) 1972 c. 68; i medfør af ændring af § 1, stk. 2, i lov om De Europæiske Fællesskaber ved § 1 i lov om Det Europæiske Økonomiske Samarbejdsområde fra 1993 (c. 51) kan der udstedes bekendtgørelser i henhold til § 2, stk. 2, i lov om De Europæiske Fællesskaber med henblik på opfyldelse af forpligtelser, der påhviler Det Forenede Kongerige, eller som dette pådrager sig i medfør af aftalen om Det Europæiske Økonomiske Samarbejdsområde, der blev undertegnet i Oporto den 2. maj 1992 (Cm 2073), og protokollen om tilpasning af denne aftale, som blev undertegnet i Bruxelles den 17. marts 1993 (Cm 2183).

(3) 1996 c. 55.

TILLÆG

Bekendtgørelse 3

ÆNDRINGER TIL LOV OM TV-RADIO-SPREDNINGSVIRKSOMHED FRA 1996: SPORTSBEGIVENHEDER OG ANDRE BEGIVENHEDER AF NATIONAL INTERESSE

>TABELPOSITION>

KODEKS OM SPORTSBEGIVENHEDER OG ANDRE BEGIVENHEDER PÅ LISTEN

Forord

1. I medfør af lov om tv-radio-spredningsvirksomhed fra 1996 ("loven"), ændret ved bekendtgørelse om tv-spredningsvirksomhed 2000 ("bekendtgørelsen") skal ITC udarbejde og med jævne mellemrum revidere en kodeks indeholdende retningslinjer vedrørende bestemte spørgsmål angående transmission af sportsbegivenheder og andre begivenheder af national interesse, som ministeren for kultur, medier og sport har opstillet en liste over. Nærværende kodeks er udfærdiget af ITC i samråd med tv-radio-spredningsforetagender, sportsinstanser, indehavere af sportsrettigheder og andre berørte parter, hvorved ITC opfylder sin lovmæssige opgave, jf. lovens § 104. [...]

2. Loven begrænser tv-programudbyderes køb af enerettigheder til hele eller en del af en direkte tv-dækning af begivenheder på listen og tv-radiotransmissionen på eksklusive vilkår af en sådan dækning uden ITC's forhåndstilladelse (jf. lovens afsnit IV). I henhold til loven kan ITC pålægge sine bevillingshavere en bod, hvis begrænsningerne med hensyn til direkte dækning af begivenheder på listen ikke er overholdt, hvis ITC har modtaget falske oplysninger, eller hvis man har tilbageholdt væsentlige oplysninger. Hvad angår BBC og S4C, skal ITC indberette sagen til ministeren. ITC tager hensyn til kodeksens regler under udøvelsen af sine beføjelser.

3. "Begivenheder på listen" fastsættes af ministeren i overensstemmelse med loven, og den nuværende liste figurerer i tillæg 1. Ministeren kan til enhver tid føje begivenheder til og slette begivenheder fra listen, men kun efter at have konsulteret BBC, Welsh Authority, ITC og indehaveren af rettighederne til den pågældende begivenhed. I juni 1998 udvidede ministeren listen, så den også omfattede gruppe B-begivenheder, idet det er forudsat, at disse begivenheder behandles anderledes end gruppe A-begivenheder. Gruppe A-begivenheder er begivenheder, der ikke kan dækkes direkte på eksklusive vilkår, medmindre visse kriterier er opfyldt. De kriterier og forhold, ITC skal tage hensyn til, er nævnt under punkt 12-16. Gruppe B-begivenheder er begivenheder, der ikke kan transmitteres direkte på eksklusive vilkår, medmindre der er truffet passende foranstaltninger med henblik på sekundær dækning. Den minimumsstandard for sekundær dækning, ITC vil betragte som passende foranstaltninger, er anført under punkt 17 og 18.

[...]

Generelle regler og baggrund

6. Hvad angår direkte transmission af begivenheder på listen, opstiller loven to kategorier af tv-programtjenester: de tv-programtjenester og EØS-satellittjenester, som for indeværende opfylder de særlige betingelser ("den første kategori") og alle andre tv-programtjenester og EØS-satellittjenester ("den anden kategori"). De særlige betingelser er defineret som, a) at tjenesten ydes uden krav om modydelse for modtagelsen af tjenesten, og b) at tjenesten modtages af mindst 95 % af befolkningen i Det Forenede Kongerige. Tv-programtjenester og EØS-satellittjenester, der falder ind under den første kategori, opføres på den liste, som ITC offentliggør med jævne mellemrum (jf. tillæg 2). Disse krav er fastsat i loven, som ændret ved bekendtgørelse om tv-spredningsvirksomhed 2000. Det skal af kontrakter vedrørende direkte dækning af en begivenhed på listen, som indgås af et tv-radio-spredningsforetagende, fremgå, at rettighederne vedrører transmission af begivenheden under en tjeneste, som kun henhører under en af de to kategorier; det vil sige, at der skal indgås separate kontrakter for hver af de to kategorier. Et tv-radio-spredningsforetagende, som yder en tjeneste inden for én af kategorierne ("den første tjeneste"), er udelukket fra på eksklusive vilkår at transmittere direkte dækning af hele eller en del af en gruppe A-begivenhed uden udvalgets forhåndstilladelse, medmindre et tv-radio-spredningsforetagende, som yder en tjeneste inden for den anden kategori ("den anden tjeneste"), har erhvervet rettigheden til at transmittere direkte dækning af begivenheden eller samme del af begivenheden. Det område, som dækkes af den anden tjeneste, skal bestå af eller omfatte hele eller så godt som hele det område, der dækkes af den første tjeneste. Den første og den anden tjeneste kan ydes af indehavere af bevillinger under samme rettighed, men de skal i så fald i forening inkludere et tv-radio-spredningsforetagende inden for hver af de to kategorier, som er beskrevet ovenfor.

7. Begrænsningerne gælder kun for rettigheder, som er erhvervet enten efter ikrafttrædelsen af § 101 i loven fra 1996, dvs. den 1. oktober 1996, eller efter at ministeren begyndte at konsultere rettighedshaverne om ændringer af listen, dvs. den 25. november 1997, således som det fremgår af tillæg 1.

8. En begivenhed kan opføres på listen, såfremt den er af "national" interesse i England, Skotland, Wales eller Nordirland taget separat. Denne bestemmelse danner f.eks. grundlag for, at den skotske pokalfinale (Scottish FA Cup Final) er optaget på listen. Loven tillader kun, at begivenhederne vises i den relevante del af Det Forenede Kongerige, hvor det er mest sandsynligt, at der vil være den største seerinteresse. Henvisningen til Channel 3 i tillæg 2 skal derfor forstås som individuelle eller grupper af regionale Channel 3-tjenester eller Channel 3 som helhed.

9. Lovens sigte er at give mulighed for direkte dækning af begivenhederne. Det er vigtigt at understrege, at loven ikke kræver eller garanterer direkte dækning af begivenheder på listen, herunder dækning på Channel 3, Channel 4 og BBC. Loven forhindrer heller ikke eksklusiv direkte dækning af begivenheder på listen under disse eller andre tjenester, idet ITC dog skal være overbevist om, at visse kriterier er opfyldt (jf. punkt 12-18).

10. De specifikke retningslinjer, ITC skal opstille, figurerer nedenfor. ITC skal sikre, at disse retningslinjer er ajour, og kan ændre dem i lyset af erfaringerne.

Definition af "direkte"

11. I medfør af lovens § 104 skal ITC nærmere anføre de omstændigheder, under hvilke transmissionen af begivenheder på listen i almindelighed eller af en specifik begivenhed på listen skal eller ikke skal anses for direkte. ITC har i den forbindelse indtaget det standpunkt, at seerne så vidt muligt bør kunne overvære begivenheden, medens den finder sted. Det betyder, at direkte transmission af de fleste sportsbegivenheder, herunder de begivenheder, som finder sted i forskellige tidszoner, bør defineres som dækning, der er samtidig med begivenheden (dvs. medens begivenheden finder sted). Men på grund af begivenheders forskellige beskaffenhed og længde er det ikke muligt at opstille en enkelt definition. Følgende fortolkning bør give mulighed for den nødvendige fleksibilitet:

- Begrænsningerne med hensyn til direkte dækning er gældende, medens begivenheden foregår.

- Hvis begivenheden omfatter separate spil eller kampe, er begrænsningerne gældende, medens det enkelte spil eller den enkelte kamp foregår.

- Er en enkelt begivenhed programsat til at strække sig over flere dage, finder begrænsningerne anvendelse på hver enkelt dags aktivitet, medens denne foregår.

- Består en begivenhed af klart afgrænsede dele, som overlapper i tid (f.eks. De Olympiske Lege eller fodbold-VM (FIFA World Cup Final), og derfor ikke kan transmitteres samtidig i sin helhed, finder begrænsningerne anvendelse på de enkelte kampe eller konkurrencer, som var der tale om en enkelt begivenhed.

Forhold, der indgår i overvejelserne i forbindelse med meddelelse eller ophævelse af en tilladelse til eksklusiv dækning

12. ITC skal i henhold til lovens § 104, stk. 1, litra b), fastsætte retningslinjer om de forhold, der indgår i overvejelserne i forbindelse med afgørelsen af, om udvalget meddeler tilladelse til et tv-radio-spredningsforetagende, som yder tjeneste inden for den ene kategori (den første tjeneste), til at transmittere eksklusiv direkte dækning af en begivenhed (eller del af en begivenhed), såfremt intet tv-radio-spredningsforetagende, som yder tjeneste inden for den anden kategori (den anden tjeneste), har erhvervet de samme rettigheder, eller såfremt det område, hvor den anden tjeneste skal ydes, ikke består af eller omfatter hele eller så godt som hele det område, hvor den første tjeneste ydes.

13. Til grund for beslutningen om meddelelse af en tilladelse er det tilstrækkeligt, at ITC fastslår, at muligheden for at opnå rettighederne var bragt til almenhedens kendskab, og at intet tv-radio-spredningsforetagende, der yder tjenester inden for den anden kategori, over for rettighedshaveren har tilkendegivet sin interesse i at købe rettighederne eller har budt på rettighederne. ITC skal dog forvisse sig om, at tv-radio-spredningsforetagenderne har haft en reel mulighed for at erhverve rettighederne på fair og rimelige vilkår og i forbindelse med beslutningen tage hensyn til en del af eller samtlige følgende kriterier:

- Alle opfordringer - enten i form af offentlig annoncering eller begrænset udbud - til at tilkendegive sin interesse i købet af rettigheder skal have været meddelt åbent og samtidig til tv-radio-spredningsforetagender, som yder tjenester inden for begge kategorier.

- Ved forhandlingernes start skal dokumentations- og/eller salgsmaterialet på alle væsentlige punkter indeholde oplysninger om forhandlingsprocessen og proceduren for køb af rettighederne samt alle væsentlige vilkår og betingelser, herunder hvilke rettigheder der kan erhverves.

- Hvis rettighederne til begivenhederne på listen er inkluderet i en pakke af rettigheder, må pakken ikke have været mest interessant for tv-radio-spredningsforetagender, som yder tjenester inden for den ene af de to kategorier. Det vil være at foretrække, at rettighederne kan erhverves uafhængigt af andre rettigheder, f.eks. højdepunkter, forskudt transmission og andre begivenheder.

- Betingelserne eller omkostningerne i forbindelse med erhvervelsen af rettighederne (f.eks. produktionsomkostninger) skal klart angives og må ikke begunstige den ene af de to kategorier af tjenester.

- Prisen for rettighederne skal have været fair, rimelig og ikke-diskriminerende, hvad angår de to kategorier af programtjenester. Hvad der er en fair pris, vil afhænge af, hvilke rettigheder der tilbydes, og hvilken værdi de pågældende rettigheder har for tv-radio-spredningsforetagenderne. Et bredt spektrum af priser vil sandsynligvis kunne betragtes som fair, men ITC tager bl.a. hensyn til følgende forhold, når det tager stilling til dette spørgsmål:

- tidligere takster for begivenheden eller lignende begivenheder

- tidspunktet på dagen for direkte dækning af begivenheden

- indtægterne eller seerpotentialet i tilknytning til den direkte transmission af begivenheden (f.eks. mulighed for at sælge reklamer og sponsorater og muligheder for licensindtægter)

- perioden, inden for hvilken rettighederne tilbydes, og

- konkurrencen på markedet.

14. En reel mulighed for at erhverve rettighederne forudsætter også, at tv-radio-spredningsforetagenderne får en rimelig frist til dette. Hvad der forstås ved en rimelig frist, afhænger af omstændighederne i hvert enkelt tilfælde, bl.a. af, hvor komplekse forhandlingerne er, og af produktionen og transmissionen af det program, som vedrører begivenheden, samt af, hvor tæt begivenheden er på den dato, hvor rettighederne tilbydes. Fristen bør give alle parter en realistisk mulighed for at forhandle og indgå en aftale, men bør ikke være unødigt lang, således at man derved hindrer eller hæmmer tv-radio-spredningsforetagenderne med hensyn til at opfylde kodeksens regler.

15. ITC's tilladelse er også påkrævet, såfremt det område, hvor tjenesten skal ydes, ikke består af eller omfatter hele eller så godt som hele det område, hvor den anden tjeneste skal ydes. ITC tager i forbindelse med overvejelserne om, hvorvidt det skal meddele en tilladelse, hensyn til seernes interesser i de forskellige områder og til, hvilke områder de forskellige tv-radio-spredningsforetagenders transmissioner dækker.

16. En tilladelse vil normalt blive meddelt for hele den periode, for hvilken rettighederne erhverves, i betragtning af at prisen bl.a. afspejler varigheden af rettighederne. ITC vil imidlertid ophæve tilladelsen, hvis det tv-radio-spredningsforetagende, der har fået tilladelsen, anmoder herom, eller hvis tilladelsen er blevet meddelt på grundlag af falske eller vildledende oplysninger. Desuden vil ITC overveje at ophæve en tilladelse, hvis det viser sig, at rettighederne er erhvervet for en lang periode for derved at omgå lovens ånd. Ved afgørelsen af, hvad der er en lang periode, vil ITC tage hensyn til fortilfælde for denne og lignende begivenheder, herunder de perioder, for hvilke rettigheder meddeles tv-radio-spredningsforetagender, som ikke er etableret i Det Forenede Kongerige, med henblik på oversøiske transmissioner.

17. Hvad angår de begivenheder, der er opført i gruppe B i tillæg 1, meddeler ITC tilladelse til eksklusiv direkte dækning af en begivenhed ved et tv-radio-spredningsforetagende, som yder tjenester inden for den ene kategori (den første tjeneste), hvis der er truffet passende foranstaltninger med henblik på sekundær dækning ved et tv-radio-spredningsforetagende, som yder tjenester inden for den anden kategori (den anden tjeneste). Det minimum, ITC vil anse for passende, er, hvor den anden tjeneste har erhvervet rettigheder til transmission af redigerede højdepunkter eller forskudt dækning, som udgør mindst 10 % af den programsatte varighed af begivenheden (eller spillet i forbindelse med en begivenhed på en bestemt dag), dog mindst 30 minutter i tilfælde af en begivenhed (eller et spil i forbindelse med en begivenhed på en bestemt dag), der varer en time eller mere, afhængigt af om det er begivenheden eller spillet, der er af størst varighed. Består en begivenhed i den forbindelse af en række forskellige komponenter, som finder sted samtidig, defineres den programsatte varighed af begivenheden som den tid, der er fra den programsatte start på første komponent af en begivenhed, som finder sted på en bestemt dag, og den programsatte afslutning på den sidste komponent af begivenheden på denne dag. Den anden tjeneste skal have ret til at redigere indholdet og programsætte de redigerede højdepunkter eller den forskudte dækning, idet det dog kan bestemmes, at den anden tjeneste ikke må begynde af transmittere de redigerede højdepunkter eller den forskudte dækning, inden der er forløbet en bestemt frist efter den programsatte afslutning på begivenheden (eller spillet i forbindelse med en begivenhed på en bestemt dag). Fristerne kan maksimalt have følgende længde:

>TABELPOSITION>

18. Hertil kommer, at retten til direkte radioreportage af begivenheden skal være erhvervet af en radiostation med national dækning eller af en organisation, som leverer sportstjenester til radiostationer, der udgør et nationalt (eller næsten nationalt) netværk.

19. Denne situation kan opstå, hvis en anden tjeneste er ude af stand til eller ikke ønsker at sikre en passende sekundær dækning eller nogen sekundær dækning overhovedet. ITC vil da overveje, om det skal give tilladelse til eksklusiv direkte dækning uden sekundær dækning, og de samme eller lignende kriterier som dem, der er opstillet under punkt 12-16, vil være gældende.

Situationer, der ikke må udløse sanktioner

20. I henhold til § 104 skal ITC udstikke retningslinjer om de forhold, det vil lade indgå i overvejelserne, når det beslutter, hvorvidt det er urimeligt at forvente, at et tv-radio-spredningsforetagende overholder begrænsningerne med hensyn til transmission af direkte dækning af begivenheder på listen, og dermed hvorvidt der skal iværksættes sanktioner, hvis begrænsningerne ikke overholdes. På grund af den lange gennemløbstid, som normalt er til rådighed til tilbud, salg og køb af rettigheder, er ITC af den opfattelse, at der kun er meget få situationer, hvor det ville være rimeligt, at et tv-radio-spredningsforetagende opnår eksklusiv dækning uden ITC's tilladelse. Et tv-radio-spredningsforetagende, der transmitterer en begivenhed på listen direkte uden ITC's tilladelse, skal, såfremt det ikke foregår i overensstemmelse med § 101, stk. 1, overbevise ITC om, at tidsrummet fra erhvervelsen af rettighederne til begivenhedens start var for kort til, at foretagendet kunne opnå en sådan tilladelse, eller at det mente, at det havde overholdt reglerne, men at denne formening var baseret på falske oplysninger. I sidstnævnte tilfælde er det dog nødvendigt at overbevise ITC om, at tv-radio-spredningsforetagendet havde taget alle nødvendige skridt til at forvisse sig om, at et andet tv-radio-spredningsforetagende, som yder tjenester inden for den anden kategori, havde erhvervet rettighederne.

Tilladelsesprocedure

21. En ansøgning om ITC's tilladelse til eksklusiv direkte dækning af en begivenhed på listen indgives skriftligt til ITC's sekretariat og ledsages af en komplet begrundelse for ansøgningen og af alt relevant støttemateriale. Ansøgningen indgives i god tid i forvejen (om muligt ikke senere end tre måneder, inden begivenheden finder sted) for at give ITC tilstrækkelig tid til at overveje, om det skal meddele sin tilladelse. Som et første skridt ved behandlingen af ansøgningen offentliggør ITC normalt en meddelelse, hvori det opfordrer tv- og radio-spredningsforetagender, der yder tjenester inden for en anden kategori end den, som ansøgeren henhører under, eller rettighedshaverne og andre berørte parter til at komme med deres kommentarer til ansøgningen. Afhængigt af svaret og ITC's egne undersøgelser af spørgsmålet kan ansøgeren blive anmodet om at levere yderligere oplysninger skriftligt og/eller om at deltage i et møde med ITC-personalet.

22. Tv- og radio-spredningsforetagenderne bør notere sig, at i henhold til loven er ITC's tilladelse påkrævet med henblik på eksklusiv direkte dækning af gruppe B-begivenheder, selv om de minimumskrav, som er opstillet under punkt 17 og 18, er opfyldt. Tilladelsen vil imidlertid blive meddelt automatisk i disse situationer.

23. ITC vil besvare ansøgninger så hurtigt som muligt. ITC vil offentliggøre sine afgørelser og begrundelserne, men vil i den forbindelse tage hensyn til parternes legitime interesser, hvad angår beskyttelsen af fortrolige oplysninger.

[...]

Januar 2000.

Tillæg 1

SPORTSBEGIVENHEDER, SOM ER OPFØRT PÅ EN LISTE I DET FORENEDE KONGERIGE

GRUPPE A

De Olympiske Lege

fodbold-VM (FIFA World Cup Finals Tournament)

FA-pokalfinalen (FA Cup Final)

den skotske FA-pokalfinale (i Skotland)

Grand National

Derby

Wimbledon-tennisfinalerne

fodbold-EM (European Football Championship Finals Tournament)

finalen ved Rugby League Challenge Cup (*)

rugby-VM-finale (Rugby World Cup Final) (*).

GRUPPE B

kricketlandskampe, der spilles i England

kampe ved Wimbledon-turneringen, som ikke er finalekampe

alle øvrige kampe ved rugby-VM (*)

kampe under seksnationersrugbyturneringen med deltagelse af et land i Det Forenede Kongerige (*)

Commonwealth-legene (*)

verdensmesterskabet i atletik (*)

Cricket World Cup - finalen, semifinalerne og kampe med deltagelse fra et land i Det Forenede Kongerige (*)

Ryder Cup (*)

British Open i golf (*).

NB:

Begrænsningerne gælder rettigheder, som er erhvervet efter den 1. oktober 1996, undtagen de begivenheder, som er markeret med en asterisk, hvor den relevante dato er den 25. november 1997.

Tillæg 2

LISTE OVER TJENESTER, SOM OPFYLDER DE "SÆRLIGE BETINGELSER", DER ER OPSTILLET I BEKENDTGØRELSE OM TV-SPREDNINGSVIRKSOMHED 2000

CHANNEL 3 (ITV)

CHANNEL 4

BBC 1

BBC 2

KULTUR, MEDIER OG SPORT

Transmission af sportsbegivenheder

Hugh Bayley: Jeg vil gerne spørge ministeren for kultur, medier og sport, hvilke fremskridt han har gjort med hensyn til revisionen af de sportsbegivenheder, som er opført på en liste i medfør af afsnit IV i lov om tv-radio-spredningsvirksomhed fra 1996, og om han vil fremkomme med en erklæring.

Chris Smith: Jeg har konsulteret de berørte parter om de principper, som bør ligge til grund for fastsættelsen af listen, og jeg offentliggør i dag kriterier, som jeg håber vil gøre processen mere gennemsigtig. Jeg har også udpeget en rådgivende gruppe sammensat af personer med kendskab til sport, tv- og radiotransmissioner og spørgsmål omkring samfundshensyn. Gruppen er sammensat af følgende medlemmer:

lord Gordon of Strathblane (formand)

Alastair Burt

Jack Charlton

Steve Cram

Kate Hoey (medlem af parlamentet)

Michael Parkinson

Clive Sherling

professor David Wallace.

Jeg har anmodet denne gruppe om at tage stilling til spørgsmålet med udgangspunkt i de offentliggjorte kriterier:

a) om begivenheder eller dele af begivenheder burde fjernes fra listen, og

b) om andre større sportsbegivenheder burde føjes til listen.

Som et første led i processen med revisionen af listen har jeg i henhold til bestemmelserne i loven fra 1996 formelt konsulteret rettighedshaverne, hvad angår de begivenheder, som i øjeblikket figurerer på listen, og en række andre større sportsbegivenheder. Bidragene fra disse rettighedshavere vil blive forelagt den rådgivende gruppe.

Rettighedshaverne, hvad angår følgende begivenheder, vil blive konsulteret:

Begivenheder, som i øjeblikket er opført på listen:

De Olympiske Lege

fodbold-VM (FIFA World Cup Finals Tournament)

FA-pokalfinalen (FA Cup Final)

den skotske FA-pokalfinale (Scottish FA Cup Final) (i Skotland)

Kricketlandskampe med deltaget se af England

Wimbledon-tennisturneringen (for tiden er kun finaleweekenden opført på listen)

Grand National

Derby.

Andre større sportsbegivenheder:

Cricket World Cup

rugby-VM (Rugby World Cup)

fodbold-EM

Commonwealth-legene

verdensmesterskabet i atletik

British Grand Prix

seksnationersrugbyturneringen

British Open (golf)

Ryder Cup.

Gruppen kan anmode om, at andre begivenheder indgår i revisionen, og rettighedshaverne til disse begivenheder vil blive konsulteret.

Gruppen vil straks påbegynde arbejdet, og jeg forventer, den vil fremsætte sine anbefalinger inden påske. Jeg vil da beslutte, hvilke ændringer der eventuelt skal foretages i den nuværende liste.

(Uddrag af en meddelelse fra ministeriet for kultur, medier og sport, af 25. november 1997)

[...]

3. Revisionsgruppen lader følgende kriterier indgå i overvejelserne:

Notat vedrørende retningslinjer for optagelse af større sportsbegivenheder på listen

I forbindelse med overvejelserne om, hvorvidt en begivenhed skal opføres på listen, konsulterer ministeren tilsynsmyndighederne på tv-radio-spredningsområdet og de pågældende rettighedshavere. I nærværende notat redegøres for de faktorer, som ministeren lader indgå i sine overvejelser om, hvorvidt en begivenhed skal optages på listen.

For at komme i betragtning skal en begivenhed opfylde følgende hovedkriterium:

- Begivenheden har en særlig national betydning og appellerer ikke kun til dem, der normalt følger den pågældende sportsgren; det er en begivenhed, der tjener til at samle nationen, et fælles holdepunkt.

Begivenheden falder højst sandsynligt ind under begge eller den ene af følgende to kategorier:

- Det er en stor national eller international sportsbegivenhed.

- Landsholdet eller nationale repræsentanter inden for den pågældende sportsgren deltager i begivenheden.

En begivenhed, der opfylder hovedkriteriet, vil højst sandsynligt komme i betragtning, men optagelsen af en sådan begivenhed er ikke automatisk. Der er dog stor sandsynlighed for, at begivenheden opføres på listen, hvis den samtidig har følgende kendetegn:

- Begivenheden kan tænkes at ville tiltrække mange tv-seere.

- Den er tidligere blevet transmitteret direkte på "free-to-air"-tjenester.

I forbindelse med overvejelserne om, hvorvidt en sådan begivenhed skal opføres på listen, tager ministeren også hensyn til andre faktorer, som kan tænkes at have en negativ eller positiv indflydelse på den pågældende sportsgren, tv-radio-spredningsindustrien og seerne, bl.a.:

- hvorvidt det er praktisk at tilbyde fuld direkte dækning på en generel kanal - længerevarende begivenheder, som f.eks. mesterskaber, som strækker sig over en sæson og omfatter mange kampe, vil normalt ikke blive optaget på listen i deres helhed

- virkningerne af optagelsen på listen i form af en reduktion af sportsgrenens indtægter og mulige indtægter og følgerne af denne reduktion på investeringerne i øget deltagelse og/eller i en forbedring af præstationsniveauet og/eller i etableringen af sikre faciliteter

- de sandsynlige virkninger af opførelsen på listen på tv-radio-spredningsmarkedet, herunder på fremtidige investeringer i transmission af sportsbegivenheder, konkurrenceniveauet og situationen for "public service"-tv-radio-spredningsforetagender

- hvorvidt der er truffet foranstaltninger med henblik på at sikre, at alle seere har adgang til begivenheden gennem højdepunkter, forskudt dækning og/eller radioreportage.

I forbindelse med overvejelserne om, hvilke begivenheder der skal opføres på listen, tager ministeren hensyn til disse supplerende faktorer kumulativt. Ingen enkeltstående faktor medfører automatisk opførelse på listen, og omvendt udelukker manglende opfyldelse af et enkelt kriterium ikke en begivenhed fra at komme i betragtning.

4. Ministeren afgav sin erklæring i et skriftligt svar på et parlamentsspørgsmål fra Hugh Bayley, medlem af parlamentet (City of York).

KULTUR, MEDIER OG SPORT

Sportsbegivenheder, som er opført på en liste

Gareth R. Thomas: Jeg vil gerne spørge ministeren for kultur, medier og sport, om han vil fremkomme med en erklæring om resultatet af revisionen af de sportsbegivenheder, som er opført på en liste i medfør af afsnit IV i lov om tv-radio-spredningsvirksomhed fra 1996.

Chris Smith: Revisionen af listen er nu tilendebragt. Den er gennemført i lyset af de kriterier, jeg offentliggjorde sidste år. Jeg har ført brede konsultationer omkring kriterierne og indholdet af listen, og jeg har nøje taget stilling til de talrige henvendelser. Jeg har i princippet godkendt rapporten fra den rådgivende gruppe under ledelse af lord Gordon of Strathblane.

Jeg reviderer med øjeblikkelig virkning listen over begivenheder i henhold til afsnit IV i lov om tv-radio-spredningsvirksomhed fra 1996.

Følgende begivenheder, som forudsætter direkte dækning ved landbaserede "free-to-air"-tv-spredningsforetagender (i kategori A som nævnt i loven fra 1996), opretholdes på listen:

De Olympiske Lege

fodbold-VM (FIFA World Cup Finals Tournament)

FA-pokalfinalen (FA Cup Final)

den skotske FA-pokalfinale (Scottish FA Cup Final) (i Skotland)

Grand National

Derby

Wimbledon-tennisfinalerne.

Følgende begivenheder føjes til listen på samme grundlag:

fodbold-EM

finalen ved Rugby League Challenge Cup

Finalen ved Rugby-VM.

Efter en nøje behandling af den rådgivende gruppes anbefalinger har jeg konkluderet, at en række af kampene under kvalifikationsrunderne til fodbold-VM og -EM opfylder kriterierne for optagelse på listen. Jeg mener, det er vigtigt, at afgørende kampe under disse runder kan nedtages af alle seere, og jeg agter derfor at søge at få etableret ordninger på europæisk plan til beskyttelse af "free-to-air"-transmissioner af afgørende kampe under disse runder.

En række supplerende begivenheder opføres også på listen under andre forudsætninger. Hvad disse begivenheder angår, har jeg henstillet til Det Uafhængige Tv-udvalg, at det tillader direkte dækning på eksklusive vilkår ved et tv-radio-spredningsforetagende tilhørende kategori B (jf. loven fra 1996), forudsat at der er truffet tilfredsstillende foranstaltninger med henblik på sekundær dækning ved et tv-radio-spredningsforetagende tilhørende kategori A. Jeg har bedt ITC overveje muligheden af at fastsætte en minimumsstandard for en sådan sekundær dækning, der indebærer en kombination af forskudt fuld dækning, højdepunkter og direkte radioreportage.

Følgende begivenheder opføres på listen under disse forudsætninger:

kricketlandskampe, der spilles i England

kampe ved Wimbledon-turneringen, som ikke er finalekampe

alle øvrige kampe ved rugby-VM

kampe under seksnationersrugbyturneringen med deltagelse af et land i Det Forenede Kongerige

Commonwealth-legene

verdensmesterskabet i atletik

Cricket World Cup - finalen, semifinalerne og kampe med deltagelse af et land i Det Forenede Kongerige

Ryder Cup

British Open i golf.

Offentliggørelse i overensstemmelse med artikel 3a, stk. 2, i Rådets direktiv 89/552/EØF (EFT L 298 af 17.10.1989, s. 23) om samordning af visse love og administrative bestemmelser i medlemsstaterne vedrørende udøvelse af tv-radio-spredningsvirksomhed, ændret ved Europa-Parlamentets og Rådets direktiv 97/36/EF (EFT L 202 af 30.7.1997, s. 60)

(2002/C 16/08)

De foranstaltninger, som Republikken Østrig har truffet i overensstemmelse med artikel 3a, stk. 1, i direktivet og givet Kommissionen meddelelse om i henhold til den procedure, der er fastsat i artikel 3a, stk. 2, er anført i nedenstående uddrag fra "Bundesgesetzblatt" (lovtidende i Østrig) (I nr. 85/2001, og II, nr. 305/2001):

85. Forbundslov om anvendelse af eneret til fjernsynstransmission (lov om eneret vedrørende tv - FERG).

Parlamentets andetkammer (Nationalrat) har vedtaget:

Artikel I

Anvendelsesområde

§ 1. (1) Denne forbundslov gælder - med undtagelse af § 5 - kun for de tv-spredningsforetagender, for hvilke loven om ORF, BGBl. nr. 379/1984, eller loven om private tv-stationer, BGBl. I, nr. 84/2001, finder anvendelse.

(2) § 3 finder ikke anvendelse på rettigheder til tv-transmissioner, som er erhvervet, inden denne forbundslov trådte i kraft, medmindre de tilgrundliggende aftaler er blevet forlænget, efter at denne forbundslov trådte i kraft.

Begivenheder af væsentlig samfundsmæssig interesse

§ 2. I denne forbundslov forstås ved en begivenhed af væsentlig samfundsmæssig interesse kun en sådan, som nævnes i en forordning, der er udstedt på grundlag af § 4.

Tv-spredningsforetagendernes forpligtelser

§ 3. (1) I tilfælde af at et tv-spredningsforetagende har erhvervet eneret til udsendelse af en begivenhed, der er anført i en forordning, der er udstedt i henhold til § 4, skal foretagendet sørge for, at denne begivenhed kan ses i et gratis fjernsynsprogram i Østrig af mindst 70 % af seerne (der betaler licens eller er fritaget for licens), i overensstemmelse med den fremgangsmåde, der fastsat i denne forordning (direkte eller tidsforskudt udsendelse, udsendelse af hele begivenheden eller dele heraf). Ved "tidsforskudt" forstås i dette stykke en periode på højst 24 timer regnet fra begivenhedens begyndelse indtil udsendelsens start.

(2) Ved "gratis fjernsyn" forstås i denne lov gratis fjernsynsprogrammer, som seerne kan modtage uden ekstra betaling og uden regelmæssig betaling for anvendelse af teknisk udstyr for at kunne se kodede programmer. I dette afsnit forstås ved "ekstra betalinger" ikke betaling af licens (Rundfunkgebühr, § 2 RGG, og Programmentgelt, § 20 RFG), et tilmeldingsgebyr til kabelnet eller den abonnementsafgift, der skal betales til en kabelnetudbyder.

(3) Den i stk. 1 anførte forpligtelse anses for opfyldt, hvis tv-spredningsforetagendet på dokumenteret og rimelig måde på grundlag af rimelige på markedet sædvanlige vilkår har forsøgt at give mulighed for gratis modtagelse af begivenheden som defineret i afsnit 1. For at nå frem til en ordning i mindelighed om disse vilkår kan et tv-spredningsforetagende henvende sig til "Bundeskommunikationssenat". Denne institution skal inddrage de involverede og arbejde for et forlig og udarbejde en protokol om forhandlingerne og resultater.

(4) Når man ikke til enighed, skal "Bundeskommunikationssenat" efter anmodning fra et af de involverede tv-spredningsforetagender fastslå, om tv-spredningsforetagendet i tilstrækkelig grad har opfyldt de forpligtelser, der er pålagt i henhold til stk. 1 og 3. I de tilfælde, hvor tv-spredningsforetagendet ikke i tilstrækkelig grad har opfyldt forpligtelserne, skal "Bundeskommunikationssenat" i stedet for tv-spredningsforetagendet fastlægge de i stk. 3 omtalte rimelige, på markedet sædvanlige vilkår. Frem for alt skal "Bundeskommunikationssenat" fastlægge en rimelig pris, som er normal på markedet, for at overgive rettighederne til fjernsynstransmissionerne.

(5) Mod et tv-spredningsforetagende, der ikke i tilstrækkelig grad har opfyldt sine forpligtelser i henhold til stk. 1, kan der rejses krav om skadeserstatning i henhold til bestemmelserne i civilretten. Kravet om skadeserstatning omfatter også erstatning for tabt fortjeneste.

(6) Der kan først rejses krav om skadeserstatning, når der foreligger en afgørelse i henhold til stk. 4. Uanset hvad der står i stk. 7, er domstolen og sagens parter bundet af den endelige påkendelse i overensstemmelse med stk. 4.

(7) Anser retten i en proces i overensstemmelse med stk. 6 meddelelsen som værende lovstridig, skal den indstille processen og indgive en klage til forvaltningsdomstolen (Verwaltungsgerichtshof) i overensstemmelse med artikel 131, stk. 2, i B-VG for at få konstateret, om meddelelsen er retsstridig. Når forvaltningsdomstolens kendelse foreligger, skal domstolen fortsætte processen og afgøre sagen under hensyntagen til forvaltningsdomstolens retsopfattelse.

Forordning om begivenheder af særlig samfundsmæssig betydning

§ 4. (1) Forbundsregeringen skal ved en forordning i overensstemmelse med § 2 fastlægge de begivenheder, som har en særlig samfundsmæssig betydning i Østrig. I forordningen skal kun medtages sådanne begivenheder, som mindst opfylder to af følgende forudsætninger:

1. Der er allerede stor interesse for begivenheden i den østrigske befolkning, især på grund af omtale i medierne.

2. Begivenheden er et udtryk for Østrigs kulturelle, kunstneriske eller sociale identitet.

3. Begivenheden er en sportsbegivenhed af særlig national betydning, især fordi østrigske elitesportsfolk deltager, eller der er stor interesse hos seerne i Østrig på grund af begivenhedens internationale betydning.

4. Begivenheden blev allerede tidligere udsendt i gratis fjernsyn.

(2) I forordningen skal det fastlægges, om begivenheden henholdsvis skal kunne ses direkte eller tidsforskudt i det gratis fjernsyn, og om det skal være den samlede udsendelse eller kun dele heraf. Det fastsættes, at begivenheden skal kunne ses direkte og i sin helhed, medmindre det er nødvendigt eller rimeligt at se bort herfra på grundlag af objektive årsager (såsom forskydning på grund af tidszoner eller samtidig afholdelse af flere begivenheder eller dele af samme begivenhed).

(3) Inden forordningen udstedes eller ændres, skal repræsentative repræsentanter for tv-spredningsforetagender, rettighedsindehavere, erhvervslivet, forbrugerne, arbejdstagerne og for kultur- og sportsområdet høres. Udkastet til forordningen skal offentliggøres i det officielle tillæg (Amtsblatt) til Wiener Zeitung, og man skal sørge for, at alle kan tage stilling hertil inden for en tidsfrist på otte uger. Herudover skal udkastet forelægges for Europa-Kommissionen. Forordningen må først udstedes, hvis Europa-Kommissionen inden for en frist på tre måneder regnet fra fremlæggelsen for Europa-Kommissionen ikke har udtalt sig imod vedtagelsen.

[...]

Bundeskommunikationssenat

§ 6. Det er Bundeskommunikationssenats ansvar at føre opsyn med tv-spredningsforetagenderne med hensyn til bestemmelserne i denne forbundslov (§ 11 KOG, BGBl. I, nr. 32/2001).

Straffe og procedurer

§ 7. (1) Overtrædes forpligtelserne i henhold til:

1. § 3, stk. 1, eller

[...],

begår man en administrativ forseelse og straffes af Bundeskommunikationssenat med en bøde på mellem 36000 EUR og 58000 EUR.

(2) Bundeskommunikationssenat skal i processen i henhold til stk. 1 afholde et offentlig retsmøde med mundtlig procedure.

(3) Bundeskommunikationssenat skal anvende Allgemeine Verwaltungsverfahrensgesetz 1991, BGBl. nr. 51, og i tilfælde omtalt i stk. 1 den omtalte Verwaltungsstrafgesetz 1991, BGBl., nr. 52.

(4) Bryder et tv-spredningsforetagende (§ 2, nr. 1, i loven om private tv-stationer, BGBl. I, nr. 84/2001) loven gentagne gange og groft, skal Bundeskommunikationssenat på eget initiativ indlede en retssag med henblik på frakendelse af tilladelsen til eller forbud mod kabeludsendelser som fastlagt i § 63 i loven om private tv-stationer.

[...]

Håndhævelse

§ 9. (1) Håndhævelsen af denne forbundslov er overdraget til forbundsregeringen med hensyn til § 4, stk. 1, 2 og 3, sidste punktum, til justitsministeren med hensyn til § 3, stk. 5-7, og ellers forbundskansleren.

(2) Der kan ses bort fra kravene i § 4, stk. 3, første og andet punktum, ved første udstedelse af en forordning efter denne forbundslovs ikrafttrædelse, hvis der allerede er gennemført en høring af de involverede kredse i forbindelsen med forberedelsen af underretningsproceduren i henhold til artikel 3a, stk. 1 og 2, i direktiv 89/552/EØF, ændret ved direktiv 97/36/EF, og hvis indholdet af den forordning, der skal udstedes, er blevet gjort bekendt på en hensigtsmæssig måde i forbindelse med denne høring.

Bemærkning vedrørende gennemførelsen

§ 10. Med bestemmelserne i denne forbundslovs § 1-4, 6-9 og 11 gennemføres artikel 3a, stk. 1, i direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-radio-spredningsvirksomhed (EFT L 298 af 17.10.1989, s. 23), ændret ved direktiv 97/36/EF (EFT L 202 af 30.07.1997, s. 60).

[...]

Ikrafttræden

§ 11. Denne forbundslov træder i kraft den 1. august 2001.

Klestil

Schüssel

305. Forbundsregeringens forordning om begivenheder af særlig samfundsmæssig betydning

På grundlag af § 4, stk. 1, i forbundsloven vedrørende anvendelse af eneret til tv-transmissioner (Fernseh-Exklusivrechte - FERG), BGBl. I, nr. 85/2001, fastsættes:

§ 1. Begivenheder af væsentlig samfundsmæssig betydning omfatter:

1. olympiske sommer- eller vinterlege

2. kampe i forbindelse med FIFA's verdensmesterskaber i fodbold (for herrer), såfremt det østrigske nationalmandskab deltager i disse kampe, samt åbningskampen, semifinalen og finalen

3. kampe i forbindelse med Europamesterskabet (herrer), såfremt det østrigske nationalmandskab deltager i disse kampe, samt åbningskampen, semifinalen og finalen

4. finalen i den østrigske pokalturnering i fodbold

5. verdensmesterskaberne i alpint skiløb under FIS

6. verdensmesterskaberne i de nordiske skidiscipliner under FIS

7. Wienerphilharmonikernes nytårskoncert

8. Wiener Opernball (operaballet i Wien).

§ 2 (1) Tv-spredningsforetagender, som har erhvervet en eneret til transmissioner af begivenheder, som er omfattet af § 1, skal sørge for, at disse begivenheder kan ses på det gratis fjernsyn direkte og fuldstændigt.

(2) De begivenheder, der er anført i § 1, nr. 1, 5, 6 og 8, kan også transmitteres tidsforskudt eller kun delvist, hvis

1. dele af en begivenhed i henhold til § 1 eller flere af de i § 1 omtalte begivenheder finder sted på samme tid, eller

2. begivenheden allerede tidligere ikke er transmitteret i sin helhed på grund af begivenhedens omfang.

§ 3. Denne forordning træder i kraft den 1. oktober 2001.

Schüssel - Riess-Passer - Ferrero-Waldner - Gehrer - Grasser - Strasser - Böhmdorfer - Molterer - Haupt - Forstinger - Bartenstein